依韻和王平甫見寄
作者：梅堯臣
朝代：宋

paragraphs: 尊王興霸國，古莫重齊桓。
仲尼書大法，亦莫重更端。
文章革浮澆，近世無如韓。
健筆走霹靂，龍蛇奮潛蟠。
颺風何端倪，鼓蕩巨浸瀾。
明珠及百怪，容畜知曠寬。
其後漸衰微，餘襲猶未彈。
我朝三四公，合力興憤歎。
幸時構明堂，願爲櫨與欒。
期琢宗廟器，願備次玉玕。
謝公唱西都，予預歐尹觀。
乃復元和盛，一變將爲難。
行將三十載，衣被劇纖紈。
後生喜成功，往往舞朱干。
君家兄弟賢，挺拔尤堅完。
譬彼登泰山，孰辨雲徑槃。
忽在高高巔，兩腋猶插翰。
我久知子名，曾未接子驩。
前者和君詩，薄言慙兒肝。
淮南喜子來，袖刺字未漫。
明日聞渡江，留書特相安。
今又獲嘉辭，至味非鹹酸。